ເກົາຫຼີເໜືອ ປະເທດອາຟຣິກາ ຕາເວັນອອກ ຕິດອັນດັບ ສໍ້ລາດບັງຫຼວງ ຫຼາຍທີ່ສຸດ
ລາຍງານ ຂອງກຸ່ມໂປ່ງໃສນາໆຊາດ ແຈ້ງວ່າ ປະເທດ ທີ່ມີການສໍ້ລາດບັງຫຼວງ ຫລາຍທີ່ສຸດ ແມ່ນປະເທດ ອາຟຣິກາຕາເວັນອອກ ອັຟການີສຖານ ແລະເກົາຫຼີເໜືອ.
ເກົາຫລີເໜືອ ອັຟການິສຖານ ແລະອີກຫລາຍໆປະເທດໃນ ເຂດອາຟຣິກາ ຕາເວັນອອກ ອີກເທື່ອນຶ່ງແມ່ນຮວມຢູ່ໃນຖັນ ແຖວບັນດາປະເທດ ເຫັນວ່າ ມີການສໍ້ລາດບັງຫລວງຫລາຍ ທີ່ສຸດ ອີງຕາມລາຍງານປະຈຳປີຂອງກຸ່ມຄວາມໂປ່ງໃສນາໆ ຊາດຫລື Transparency International “ດັດຊະນີ ຄວາມຮູ້ສຶກກ່ຽວກັບການສໍ້ລາດບັງຫລວງ” ໄດ້ ນຳອອກເຜີຍແຜ່ໃນວັນພຸດມື້ນີ້ ຊຶ່ງຈັດອັນດັບ 175 ປະເທດ ໂດຍໃຫ້ຄະແນນ ແຕ່ 0 ຫາ 100 ທີ່ສະແດງໃຫ້ເຫັນວ່າ “ມີການສໍ້ລາດບັງຫລວງ" ຫາ “ບໍລິສຸດ ” ໂຊມາເລຍ ຕິດອັນດັບສຸດທ້າຍ ຕາມມາດ້ວຍ ຊູດານ ແລະຊູດານໃຕ້ ນອກນັ້ນແລ້ວ 5 ປະເທດທີ່ຕິດອັນດັບລາກທ້າຍ ກໍຍັງມີ ເກົາຫລີເໜືອ ແລະອັຟການິສຖານ ບັນດາປະ ເທດເຫລົ່ານີ້ ມີກົດໝາຍຕໍ່ຕ້ານການສໍ້ລາດບັງຫລວງ ພຽງເລັກນ້ອຍ ແລະພວກທີ່ມີຢູ່ແລ້ວນັ້ນ ກໍມີການບັງຄັບໃຊ້ໜ້ອຍທີ່ສຸດ ປະເທດສະແກນກີເນເວຍແລະນິວຊີແລນໄດ້ຢູ່ໃນດັນດັບສຸດຍອດຂອງລາຍຊື່ປີ 2014 ເປັນປີທີ່ສາມຕິດຕໍ່ກັນມາ ເດັນມາກ ໄດ້ຖືກຂະໜານນາມວ່າເປັນປະເທດ “ຂາວສະອາດທີ່ສຸດ ” ບັນດາປະເທດເລົ່ານີ້ມີກົດໝາຍເຄັ່ງຄັດ ແລະມີບັນດາກົດລະບຽບ ທີ່ໂປ່ງໃສ ທັງລັດຖະບານ ແລະໃນດ້ານການຄ້າ ໄອວໍຣີໂຄດ ອີຈິບ ຈໍແດນ ແລະມາລີ ໄດ້ຢູ່ໃນບັນດາປະເທດທີ່ສັງເກດເຫັນໄດ້ວ່າ ໄດ້ຕິດ ອັນດັບທີ່ດີຂື້ນ ແຕ່ຈີນ ເທີກີ ແລະອັງໂກລາ ແມ່ນຮວມຢູ່ໃນຈຳພວກ ທີ່ໄດ້ຮັບຄະແນນຂີ້ ຮ້າຍລົງກວ່າເກົ່າ ສຳລັບ ສປປ ລາວ ໃນປີນີ້ ຕິດອັນດັບທີ່ 145 ຫລຸດຈາກອັນດັບ 140 ໃນປີ 2013